आम आदमी के जीवन में ज्योतिष का विशेष महत्व
बूंदी| सिलोररोड स्थित जैन दादाबाड़ी में वेदांग ज्योतिष अनुसंधान संस्था कोटा, अध्यात्म ज्योतिष अनुसंधान संस्थानम् बूंदी के संयुक्त तत्वावधान में चल रहे दो दिवसीय अखिल भारतीय ज्योतिष सम्मेलन का रविवार को समापन हुआ। इसमें देशभर के अलग अलग स्थानों से आए ज्योतिषियों ने विभिन्न विषयों पर व्याख्यान दिया।
कार्यक्रम के मुख्य अतिथि जिला परिषद सीईओ अबरीश मेहता ने कहा कि ज्योतिष का ज्ञान प्राप्त करने के लिए कठिन साधना की आवश्यकता होती है। उन्होंने शुक्र वलय पर व्याख्यान देते हुए कहा कि ज्योतिषियों द्वारा आमजन को सही रास्ता दिखाना चाहिए। अध्यक्षता कर रहे आचार्य धीरेंद्र ने कहा कि हमें लोगों के सामने ऐसी बात रखनी चाहिए जो उनके गले उतरे।
उन्होंने ज्योतिष में कालसर्प योग को भ्रम मात्र बताते हुए कहा कि कालसर्प दोष योग का ज्योतिष में कोई स्थान नहीं है। ज्योतिष का काम व्यतियों को डराना नहीं बल्कि उन्हें सदमार्ग की तरफ ले जाना है। विवाह के लिए मात्र गुण मिलान करके ही विवाह संबंधी सुझाव जातकों को नहीं दें बल्कि उनकी जन्म पत्रिका का भी मिलान करना चाहिए। उन्होंने हस्तरेखा शास्त्र को भी विज्ञान बताया। बद्रीनारायण शास्त्री ने रमलशास्त्र एवं लाल किताब, महावीरप्रसाद जोशी ने मानव जीवन पर ग्रहों का प्रभाव, भागीरथ जोशी ने गणित साहित्य, मुकेश जैन ने दिशाएं, राजेश दीक्षित ने यात्रा में चंद्रमा, योगिनी का महत्व, सूर्यनारायण पांडे ने कालसर्प दोष, सुरेश जोशी ने रोग, ओमप्रकाश शर्मा ने मेलापक, भारतसिंह गहलोत ने नाडी दोष एवं परिहार, ग्वालेरा ने शिक्षा, पं. अमृतलाल व्यास ने भृकुटदोष, जगदीश वेदी ने कर्मकांड विषय पर व्याख्यान दिया। समाजसेवी प्रेमचंद कोठारी ने ज्योतिषियों को शोल ओढाकर प्रशस्ति पत्र स्मृति चिन्ह भेंट किए। इस अवसर पर प्रदीप जोशी द्वारा निर्मित कालदर्शक रघुनाथ जंत्री का विमोचन किया गया। कार्यक्रम संयोजक ओमप्रकाश शर्मा ने ज्योतिषियों को गजलक्ष्मी मंदिर के इतिहास के बारे में जानकारी दी। उन्होंने कहा कि सम्मेलन में 470 व्यक्तियों की जन्म पत्रिका देखकर परामर्श दिया गया।
बूंदी. ज्योतिष सम्मेलन के दौरान कालदर्शक जंत्री का विमोचन करते अतिथि।
bho_Deva hin_Deva hin_Deva hin_Deva hin_Deva